ໃນວັນທີ 21 ມັງກອນ 2021 ທີ່ ກະຊວງການຕ່າງປະເທດ, ທ່ານ ສະເຫຼີມໄຊ ກົມມະສິດ, ລັດຖະມົນຕີກະຊວງການຕ່າງປະເທດ ໄດ້ນໍາພາຄະນະເຂົ້າຮ່ວມກອງປະຊຸມວົງແຄບລັດຖະມົນຕີຕ່າງປະເທດອາຊຽນແບບທາງໄກ,ຊຶ່ງເປັນກອງປະຊຸມທຳອິດພາຍໃຕ້ການເປັນປະທານອາຊຽນຂອງ ບຣູໄນ ດາຣູຊາລາມ (ສຳລັບສົກປີ2021).ກອງປະຊຸມຄັ້ງນີ້ຍັງມີບັນດາລັດຖະມົນຕີຕ່າງປະເທດອາຊຽນອື່ນ ແລະ ເລຂາທິການໃຫຍ່ອາຊຽນເຂົ້າຮ່ວມຕື່ມ.
ກອງປະຊຸມ ໄດ້ຕີລາຄາສູງຕໍ່ຜົນການຈັດຕັ້ງປະຕິບັດບັນດາຄໍາຕົກລົງຂອງຜູ້ນໍາອາຊຽນໃນກອງປະຊຸມສຸດຍອດອາຊຽນ ຄັ້ງທີ 37 ຜ່ານມາ ລວມທັງການສຳເລັດການທົບທວນກາງສະໄໝແຜນແມ່ບົດການສ້າງປະຊາຄົມອາຊຽນຮອດປີ 2025; ການປັບປຸງຂອດປະສານງານລະຫວ່າງຂະແໜງການກ່ຽວຂ້ອງພາຍໃນເສົາຄໍ້າ ແລະ ລະຫວ່າງເສົາຄໍ້າປະຊາຄົມອາຊຽນ; ການກະກຽມຮ່າງວິໄສທັດປະຊາຄົມອາຊຽນ ຫຼັງປີ 2025 ແລະ ອື່ນໆ.
ພ້ອມກັນນັ້ນ, ກອງປະຊຸມຍັງໄດ້ປຶກສາຫາລືການສືບຕໍ່ຈັດຕັ້ງປະຕິບັດແຜນຟື້ນຟູຮອບດ້ານອາຊຽນ; ການນຳໃຊ້ສ່ວນໜຶ່ງຂອງກອງທຶນຕ້ານໂຄວິດ-19 ອາຊຽນເພື່ອຈັດຊື້ຢາວັກແຊັງ ແລະ ອຸປະກອນການແພດສໍາລັບປະຊາຊົນອາຊຽນ; ການສ້າງຕັ້ງແລວການເດີນທາງພິເສດອາຊຽນ ແລະ ອື່ນໆ.
ກອງປະຊຸມໄດ້ປຶກສາຫາລື ແລະ ເຫັນດີເປັນເອກະພາບຕໍ່ບັນດາບູລິມະສິດການເປັນປະທານອາຊຽນຂອງບຣູໄນດາຣູຊາລາມ ສົກປີ 2021 ພາຍໃຕ້ຄໍາຂວັນ: “ພວກເຮົາຫ່ວງໃຍ, ພວກເຮົາກຽມພ້ອມ, ພວກເຮົາພ້ອມກັນຈະເລີນ” (We Care, We Prepare, We Prosper) ທີ່ສຸມໃສ່: 1).ຄວາມເປັນເອກກະພາບເພື່ອສ້າງປະຊາຄົມອາຊຽນໃຫ້ມີຄວາມກົມກຽວໂດຍມີປະຊາຊົນເປັນແກນກາງ; 2).ການກະກຽມຄວາມພ້ອມແລະການປັບຕົວເພື່ອຮັບມື ແລະ ຍາດເອົາກາລະໂອກາດອັນໃໝ່ທີ່ອາດຈະເກີດຂຶ້ນ; 3). ການເພີ່ມທະວີຄວາມສະມັກຄີເປັນປຶກແຜ່ນພາຍໃນອາຊຽນ ແລະ ສືບຕໍ່ສົ່ງເສີມການຮ່ວມມືກັບພາຍນອກ.
ກອງປະຊຸມຄັ້ງນີ້ຍັງໄດ້ປຶກສາຫາລືການຮ່ວມມືລະຫວ່າງອາຊຽນກັບພາຍນອກ, ເຊິ່ງໃນນີ້, ໄດ້ພິຈາລະນາຂໍ້ສະເໜີຂອງບັນດາປະເທດທີ່ສົນໃຈເຂົ້າເປັນຄູ່ຮ່ວມມືກັບອາຊຽນ ແລະ ການເຂົ້າເປັນພາຄີຂອງສົນທິສັນຍາໄມຕີຈິດ ແລະ ການຮ່ວມມືໃນອາຊີຕາເວັນອອກສ່ຽງໃຕ້ (TAC) ຂອງປະເທດນອກພາກພື້ນຈຳນວນໜຶ່ງ. ໃນໂອກາດນີ້, ບັນດາລັດຖະມົນຕີຕ່າງປະເທດອາຊຽນ ຍັງໄດ້ແລກປ່ຽນຄວາມຄິດເຫັນຕໍ່ບາງບັນຫາພົ້ນເດັ່ນຢູ່ພາກພື້ນ ແລະ ສາກົນ ເປັນຕົ້ນ: ການກໍ່ການຮ້າຍ, ຄວາມປອດໄພທາງໄຊເບີ, ໄພພິບັດທາງທໍາມະຊາດ, ການປ່ຽນແປງຂອງສະພາບດິນຟ້າອາກາດ, ການຄ້າມະນຸດ, ຄວາມປອດໄພທາງທະເລ ແລະ ອື່ນໆ.
ໃນກອງປະຊຸມຄັ້ງນີ້ ທ່ານລັດຖະມົນຕີ ສະເຫຼີມໄຊ ກົມມະສິດ ໄດ້ຕີລາຄາສູງ ແລະ ສະແດງຄວາມຊົມເຊີຍຕໍ່ຜົນສຳເລັດການເປັນປະທານອາຊຽນຂອງ ສ.ສ. ຫວຽດນາມ ໃນປີ 2020 ໂດຍສະເພາະຄວາມຄືບຫນ້າໃນການຜັນຂະຫຍາຍບັນດາຄໍາຕົກລົງຂອງຜູ້ນໍາອາຊຽນໃນກອງປະຊຸມສຸດຍອດອາຊຽນ ຄັ້ງທີ 37 ແລະ ກອງປະຊຸມສຸດຍອດອື່ນໆຜ່ານມາ ພ້ອມທັງສະແດງຄວາມຊົມເຊີຍຕໍ່ການຮັບໜ້າທີ່ເປັນປະທານອາຊຽນຂອງ ບຣູໄນ ດາຣູຊາລາມ ສຳລັບສົກປີ 2021.
ນອກນັ້ນ, ກໍໄດ້ຊຸກຍູ້ໃຫ້ຂະແໜງການກ່ຽວຂ້ອງຂອງອາຊຽນເລັ່ງລັດຈັດຕັ້ງປະຕິບັດບັນດາຂໍ້ລິເລີ່ມທີ່ກ່ຽວພັນການຮັບມື ແລະ ແກ້ໄຂການແຜ່ລະບາດຂອງພະຍາດໂຄວິດ-19 ໃຫ້ເປັນຮູບປະທໍາ ລວມທັງການຜັນຂະຫຍາຍ ແຜນຟື້ນຟູຮອບດ້ານອາຊຽນ ແລະ ການນໍາໃຊ້ກອງທຶນຕ້ານໂຄວິດອາຊຽນເພື່ອຈັດຊື້ຢາວັກແຊັງ ແລະ ຢາປົວພະຍາດສໍາລັບປະຊາຊົນອາຊຽນ, ເຊິ່ງທັງໝົດນີ້ຈະປະກອບສ່ວນເຂົ້າໃນການຫຼຸດຜ່ອນຜົນກະທົບທາງດ້ານເສດຖະກິດ-ສັງຄົມ ແລະ ສຸຂະພາບໃນພາກພື້ນ.
ສຸດທ້າຍທ່ານລັດຖະມົນຕີ ຍັງໄດ້ເນັ້ນຕື່ມວ່າ: ອາຊຽນຄວນສືບຕໍ່ສົ່ງເສີມບົດບາດຄວາມເປັນແກນກາງຂອງຕົນໃນການພົວພັນຮ່ວມມືກັບພາຍນອກ ແລະ ໃນໂຄງສ້າງພາກພື້ນທີ່ພວມຜັນແປ ໂດຍສະເພາະໃນສະພາບການແຜ່ລະບາດຂອງພະຍາດໂຄວິດ-19 ແລະ ຫຼັງໂຄວິດ-19.